છેલ્લા એક દાયકામાં પરિસ્થિતિ ઘણી બદલાઈ ગઈ છે. સારી કૉલેજોમાં, સારી વિદ્યાશાખામાં પ્રવેશ મેળવવો ખૂબ જ અધરો થઈ ગયો છે. 60-70 ટકા માર્કસ તો હવે ચણા-મમરા જેવા કહેવાય છે. હવે તો 80+ ની જ વાત કરવી પડે. 90+ ના ટાર્ગેટ રાખવા પડે. ઓછા માર્કસ આવે તો – સારા કોર્સના તમામ દરવાજા બંધ થઈ જાય. સારી સંસ્થાઓમાં પ્રવેશ પણ ન મળે. ભવિષ્ય અંધકારમય ન થાય પણ ધૂંધળું જરૂર થઈ જાય. આવી સ્થિતિ થવાની બીકે વિદ્યાર્થી અને તેના વાલીઓ બંને અત્યંત તાણમાં રહે છે. વધુ માર્કસ મેળવવા માટે વિદ્યાર્થીઓ ગોખણપટ્ટી કરે છે, શોર્ટકટ્સ શોધી કાઢે છે. માતાપિતા સવાર-સાંજ ચા ના કપ લઈને તહેનાતમાં હાજર રહે છે, સારામાં સારા ટ્યુશન કલાસમાં બાબલાને ગોઠવી દે છે. જવા આવવાની વ્યવસ્થિત વ્યવસ્થા કરે છે. બેબી-બાબાનું મોરલ બુસ્ટ કરવા માટે તેઓ મરી પડે છે.